Document ID: 32014R0500

ДЕЛЕГИРАН РЕГЛАМЕНТ (ЕС) № 500/2014 НА КОМИСИЯТА
от 11 март 2014 година
за допълнение на Регламент (ЕС) № 1308/2013 на Европейския парламент и на Съвета чрез изменение на Регламент (ЕО) № 288/2009 на Комисията по отношение на предоставянето на помощ за съпътстващите мерки в рамките на схема за предлагане на плодове и зеленчуци в училищата
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 24, параграф 1, буква в) и член 24, параграф 2, буква б) от него,
като има предвид, че:
(1)
Регламент (ЕО) № 1308/2013 отменя и заменя Регламент (ЕО) № 1234/2007 на Съвета (2), считано от 1 януари 2014 г.
(2)
В член 23, параграф 1, буква б) от Регламент (ЕС) № 1308/2013 се предвижда, че помощта от Съюза по схемата за доставка на плодове и зеленчуци в училищата може да обхваща и съпътстващи мерки, необходими за гарантиране на ефективността на схемата. Поради това е необходимо да се определят тези мерки от гледна точка на целите и на разходите, свързани с тях, и да се определи кои от тези разходи могат да бъдат допустими за финансова помощ от Съюза.
(3)
В Регламент (ЕО) № 288/2009 на Комисията (3) се предвиждат правила за прилагането на схемата за плодове и зеленчуци в училищата, и по-специално задължението държавите членки да опишат в своите стратегии съпътстващите мерки, които те възнамеряват да приемат с цел да се гарантира успешното прилагане на схемата. В него се определят и правила относно разходите, допустими за финансова помощ от Съюза. Следователно е целесъобразно Регламент (ЕО) № 288/2009 да се измени с цел да се включат правилата, засягащи съпътстващите мерки, както е посочено в член 23, параграф 1, буква б) от Регламент (ЕС) № 1308/2013.
(4)
В член 4, параграф 1 от Регламент (ЕО) № 288/2009 се предвижда, че държавите членки, които въвеждат схема за предлагане на плодове и зеленчуци в училищата, могат да кандидатстват за помощта от Съюза, за един или повече периоди от 1 август до 31 юли. С цел отчитане на периодичността на учебната година, новите правила, засягащи съпътстващите мерки, следва да се прилагат от 1 август 2014 г.,
ПРИЕ НАСТОЯЩИЯ РЕГЛАМЕНТ:
Член 1
Изменение на Регламент (ЕО) № 288/2009
Регламент (ЕО) № 288/2009 се изменя, както следва:
1)
В член 3 параграф 4 се заменя със следния текст:
„4. Държавите членки предвиждат в своите стратегии съпътстващите мерки, посочени в член 23, параграф 1, буква б) от Регламент (ЕС) № 1308/2013 на Европейския парламент и на Съвета (4). Съпътстващите мерки подкрепят разпределението на плодови и зеленчукови продукти и са пряко свързани с целите на схемата за предлагане на плодове и зеленчуци в училищата за увеличаване на краткосрочната и дългосрочната консумация на плодове и зеленчуци и допринасят за формирането на навиците за здравословно хранене. Тези мерки могат да включват така също родителите и учителите.
(4) Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ L 347, 20.12.2013 г., стр. 671.)“" 						
2)
Член 5 се изменя, както следва:
а)
параграф 1 се изменя, както следва:
i)
в първа алинея, точка б) се добавя следната подточка iv):
„iv)
разходите за съпътстващите мерки, посочени в член 23, параграф 1, буква б) от Регламент (ЕС) № 1308/2013, и по-специално:
-
разходи за организиране на часове по дегустация, курсове по градинарство - планиране и поддържане, организиране на посещения на земеделски стопанства и други подобни дейности, насочени към запознаване на децата със селското стопанство,
-
разходи за мерки, насочени към запознаване на децата със селското стопанство, навиците за здравословно хранене и екологичните въпроси, свързани с производството, разпространението и консумацията на продукти от плодове и зеленчуци,
-
разходи за мерки, които се провеждат в подкрепа на разпространението на продукти и които са в съответствие с целите на схемата за предлагане на плодове и зеленчуци в училищата.“;
ii)
четвърта алинея се заменя със следното:
„Разходите за информационни дейности и съпътстващите мерки, посочени съответно в първа алинея, буква б), подточки iii) и iv), не подлежат на финансиране по други схеми за помощ на Съюза.“;
б)
в параграф 2 се добавя следната алинея:
„Общият размер на разходите по параграф 1, първа алинея, буква б), точка iv) не може да надхвърля 15 % от предоставената на съответната държава членка годишна помощ от Съюза, съгласно окончателното разпределение на помощта, посочено в член 4, параграф 4.“
Член 2
Влизане в сила и прилагане
Настоящият регламент влиза в сила на седмия ден след публикуването му в Официален вестник на Европейския съюз.
Прилага се от 1 август 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 11 март 2014 година.

Labels: 17
19
3
12
15